**OBRAZLOŽENJE**

**Konačnog nacrta prijedloga Strategije razvoja urbanog područja Zadar za razdoblje**

**2021.-2027. godine**

Grad Zadar temeljem članka 11. Zakona o pravu na pristup informacijama (NN 25/13, 85/15, 69/22) dana 11. prosinca 2023. godine **otvara savjetovanje s javnošću** o Konačnom nacrtu prijedloga Strategije razvoja urbanog područja Zadar za razdoblje od 2021. do 2027. godine.

Sukladno Zakonu o regionalnom razvoju Republike Hrvatske (NN 147/14, 123/17, 118/18), Ministarstvo regionalnoga razvoja i fondova Europske unije donijelo je **Smjernice za uspostavu urbanih područja i izradu strategija razvoja urbanih područja za financijsko razdoblje 2021.-2027., verzija 2.1** (u daljnjem tekstu: Smjernice) te ih je dostavilo gradovima na postupanje. Svrha Smjernica je pružiti upute urbanim područjima tijekom procesa izrade strategije razvoja urbanih područja, kao i tijekom procesa praćenja, provedbe i vrednovanja strategija razvoja urbanih područja.

Strategija razvoja urbanoga područja izrađena je sukladno Smjernicama te predstavlja:

* akt u smislu članka 15. Zakona o regionalnom razvoju Republike Hrvatske kojim se definiraju ciljevi razvoja za urbana područja
* dokument u smislu članka 29. i 30. Uredbe (EU) 2021/1060 putem kojeg država članica pruža potporu integriranom teritorijalnom razvoju kroz ITU mehanizam.

Konačni nacrt Strategije razvoja urbanog područja Zadar za razdoblje 2021.-2027. godine temeljni je strateški dokument za urbano područje Zadar u razdoblju 2021.-2027. godine i akt strateškog planiranja u okviru politike regionalnog razvoja koji služi kao multi-sektorski strateški okvir kojim se planira razvoj urbanoga područja kao cjeline unutar jasno definiranog vremenskog razdoblja, odnosno predstavlja preduvjet za korištenje ITU mehanizma za sedmogodišnje razdoblje u skladu s višegodišnjim financijskim okvirom kohezijske politike Europske unije. Cilj izrade strategije razvoja urbanoga područja je definiranje zajedničkih smjerova razvoja urbanoga područja, definiranje ciljeva i prioriteta razvoja urbanog područja Zadar, predlaganje zajedničkih pravaca djelovanja, olakšavanje provedbe zajedničkih projekata, odnosno razvoj „zajedničke strateške vizije“ koja nadilazi administrativne granice i stvara sinergije koje koriste urbanom području u cjelini.

Nositelj izrade Strategije je grad Zadar koji je ujedno i središte urbanog područja. Sastav urbanog područja utvrđen je Odlukom o sastavu Urbanog područja Zadar, KLASA: 300-01/15-01/05; URBROJ: 2198/01-1-15-19 od 12. listopada 2015. godine a čini ga 15 jedinica lokalne samouprave: Grad Zadar i Grad Nin, te Općine: Bibinje, Galovac, Kali, Kukljica, Novigrad, Poličnik, Posedarje, Preko, Ražanac, Sukošan, Škabrnja, Vrsi i Zemunik Donji.

Svoje doprinose savjetovanju s javnošću moguće je dostaviti na mail adresu **upzadar@grad-zadar.hr** od 11. prosinca 2023. do 11. siječnja 2024. godine.

|  |
| --- |
| **Rok za očitovanje zainteresirane javnosti je zaključno s danom** **11. siječnja 2024. godine** |
| **Adresa e-pošte na koju se šalju očitovanja zainteresirane javnosti:****upzadar@grad-zadar.hr** |